Predkladacia správa

Slovenská republika ako samostatný subjekt medzinárodného práva plní úlohy vyplývajúce z medzinárodných zmlúv a dohôd. Je viazaná bilaterálnymi zmluvami o režime a spolupráci na spoločných štátnych hraniciach, ktoré má uzatvorené so všetkými susednými štátmi s výnimkou Rakúska.
Uvedené bilaterálne zmluvy zakotvili inštitút hraničných splnomocnencov, ktorí sú zodpovední za realizáciu medzinárodných zmlúv týkajúcich sa štátnych hraníc, riešenia incidentov, mimoriadnych udalostí a všetkých problémov týkajúcich sa vnútorných aj vonkajších štátnych hraníc.
Na základe týchto zmlúv vláda Slovenskej republiky vymenúva a odvoláva hlavného hraničného splnomocnenca Slovenskej republiky a zástupcov hlavného hraničného splnomocnenca. Vláda Slovenskej republiky na svojom zasadnutí 13. februára 2003 uznesením č. 126 schválila štatút hlavného hraničného splnomocnenca Slovenskej republiky  a uznesením č. 759 z 22. októbra 2008  schválila zmenu štatútu hraničného splnomocneneca Slovenskej republiky (ďalej len „štatút“). 
V zmysle článku 2 odseku 3 schváleného štatútu predkladám návrh na odvolanie:
•	plk. JUDr. Tibora Maka z funkcie hlavného hraničného splnomocnenca Slovenskej republiky;
Dôvod: abdikácia z funkcie  riaditeľa úradu hraničnej a cudzineckej polície Ministerstva vnútra Slovenskej republiky  dňa 18. januára 2010;
•	plk. JUDr. Ľubomíra Mihočku z funkcie zástupcu hlavného hraničného splnomocnenca Slovenskej republiky;
Dôvod: odchod do dôchodku  ku dňu  31. decembra  2009.
 	
V zmysle článku 2 odsek 3 schváleného štatútu predkladám návrh na  vymenovanie:
•	plk. Mgr. Róberta Zaplatílka, dočasne povereného riadením úradu hraničnej a cudzineckej polície Ministerstva vnútra Slovenskej republiky, do funkcie hlavného hraničného splnomocnenca  Slovenskej republiky;
•	plk. Mgr. Ivana Blaha, riaditeľa odboru hranično-splnomocneneckej činnosti a medzinárodnej spolupráce úradu hraničnej a cudzineckej polície Ministerstva vnútra Slovenskej republiky, do funkcie zástupcu hlavného hraničného splnomocnenca  Slovenskej republiky.
Predložený materiál nemá finančný, ekonomický a environmentálny vplyv a ani vplyv na zamestnanosť, podnikateľské prostredie a informatizáciu spoločnosti, preto sa doložka vplyvov nevyhotovuje.

Vzhľadom na personálny charakter materiálu tento nebol predmetom pripomienkového konania v súlade s ustanovením čl. 10 ods. 6 písm. a) Smernice na prípravu a predkladanie materiálov na rokovanie vlády Slovenskej republiky.